**PREDKLADACIA SPRÁVA**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 395/2006 Z. z. o minimálnych požiadavkách na poskytovanie a používanie osobných ochranných pracovných prostriedkov (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe úlohy B. 15 uznesenia vlády SR č. 468 z 15. júla 2020.

Účelom návrhu nariadenia vlády je transpozícia smernice Komisie (EÚ) 2019/1832 z 24. októbra 2019, ktorou sa menia prílohy I, II a III k smernici Rady 89/656/EHS, pokiaľ ide o výlučne technické úpravy (ďalej len „smernica Komisie (EÚ) 2019/1832“).

Návrhom nariadenia vlády do právneho poriadku Slovenskej republiky transponuje text príloh smernice Komisie (EÚ) 2019/1832 a upresňujú sa ním požiadavky na používanie osobných ochranných pracovných prostriedkov v zmysle vedecko-technického pokroku a v záujme podpory zlepšovania zaistenia bezpečnosti a ochrany zdravia pri práci.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ďalšími všeobecne záväznými právnymi predpismi a medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh nariadenia vlády nebude mať vplyv na štátny rozpočet, rozpočty obcí a rozpočty vyšších územných celkov, na podnikateľské prostredie, sociálne vplyvy, vplyvy na životné prostredie, informatizáciu spoločnosti a služby verejnej správy pre občana, ako ani vplyvy na manželstvo, rodičovstvo a rodinu.

Návrh nariadenia vlády nebude predmetom vnútrokomunitárneho pripomienkového konania.

V súlade s čl. 2 ods. 1 smernice Komisie (EÚ) 2019/1832 sa navrhuje dátum účinnosti návrhu nariadenia vlády 1. novembra 2021. S ohľadom na predpokladanú dĺžku trvania legislatívneho procesu možno predpokladať zachovanie 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

Predkladaný materiál bol predmetom medzirezortného pripomienkového konania, v rámci ktorého boli pripomienky zapracované a materiál sa na rokovanie Legislatívnej rady vlády SR predkladá bez rozporov.